शहर में बढ़ रहे अतिक्रमण को लेकर नगर निगम ने सख्ती बरतना शुरू कर दी है। निगम में अतिक्रमणकारियों पर शुक्रवार को पहली बड़ी कार्रवाई की। नगर निगम की इंफोर्समेंट टीम ने शुक्रवार को शहर के सबसे व्यस्ततम सदर बाजार में में 79 दुकानों को सील उनके खुलने से पहले सुबह करीब 8 बजे ही सील कर दिया। निगम की कार्रवाई से तिलमिलाए व्यापारियों ने व्यापारियों ने हनुमान मंदिर में बैठक कर रोष व्यक्त किया। इसमें व्यापारियों के अलावा निगम पार्षद, विधायक और हरियाणा डेयरी विकास प्रसंघ के चेयरमैन भी शामिल हुए। इसके बाद व्यापारियों ने दोपहर बाद निगमायुक्त यशपाल यादव से विधायक उमेश अग्रवाल के साथ जाकर मुलाकात की। दुकानदारों ने निगमायुक्त को दोबारा अतिक्रमण नहीं करने का आश्वासन दिया। इस पर निगमायुक्त ने सील हटाने का आश्वासन दिया। करीब तीन घंटे बाद भी जब सील नहीं खोली गई तो व्यापारियों ने निगमायुक्त से बात की। इस पर उन्होंने कहा कि सील खोलने के लिए अतिक्रमण नहीं करने का एफिडेविट और 25 हजार रुपए सिक्योरिटी राशि देना होगी। इसके बाद ही सील खोली जाएगी। शुक्रवार शाम तक कुछ दुकानदारों ने एफिडेविट दिया, जिसके बाद उनकी सील खोल दी गई।